b'\n_START_ARTICLE_\nBaranavit\xc5\xa1y\n_START_SECTION_\nHistoria\n_START_PARAGRAPH_\nEnsimm\xc3\xa4inen maininta Baranowicze-nimisest\xc3\xa4 kyl\xc3\xa4st\xc3\xa4 on vuodelta 1706. Tuolloin kyl\xc3\xa4 oli puolalaisen Rozwadowskin suvun yksityisomaisuutta. Puolan jaoissa kaupunki siirtyi keisarilliselle Ven\xc3\xa4j\xc3\xa4lle. Vuonna 1870 siit\xc3\xa4 tuli merkitt\xc3\xa4v\xc3\xa4 Varsova\xe2\x80\x94Moskova- ja Vilna\xe2\x80\x94Lviv-ratojen v\xc3\xa4lietappi. V\xc3\xa4kiluku alkoi nopeasti kasvaa, vuonna 1883 asukkaita oli jo l\xc3\xa4hes 2\xc2\xa0000 ja 1897 jo 4\xc2\xa0600, joista noin puolet juutalaisia. Puolan\xe2\x80\x93Neuvosto-Ven\xc3\xa4j\xc3\xa4n sodassa kaupunki siirtyi takaisin Puolan haltuun, jolloin se sai my\xc3\xb6s kaupunkioikeudet. Vuonna 1921 asukasluku oli jo yli 11\xc2\xa0000, joista 67\xc2\xa0% puolalaisia ja loput p\xc3\xa4\xc3\xa4asiassa valkoven\xc3\xa4l\xc3\xa4isi\xc3\xa4, puolalaisia ja ven\xc3\xa4l\xc3\xa4isi\xc3\xa4. Vuoteen 1939 menness\xc3\xa4 asukasluku kasvoi l\xc3\xa4hes 30\xc2\xa0000:een._NEWLINE_Vuonna 1939 Neuvostoliitto miehitti kaupungin ja alueelle tuli yli 3\xc2\xa0000 juutalaispakolaista Saksan miehitt\xc3\xa4milt\xc3\xa4 alueilta. Kes\xc3\xa4kuussa 1941 Saksa miehitti alueen ja saman vuoden elokuussa perustettiin ghetto yli 12\xc2\xa0000:lle juutalaiselle, joista suurin osa siirrettiin seuraavan vuoden aikana keskitys- ja tuhoamisleireille. 8. kes\xc3\xa4kuuta 1944 puna-armeija miehitti kaupungin ja koko alue siirtyi osaksi Neuvostoliittoon kuulunutta Valkoven\xc3\xa4j\xc3\xa4n sosialistista neuvostotasavaltaa. Tuolloin my\xc3\xb6s puolalainen nimi Baranowicze muutettiin nykyiseen ven\xc3\xa4l\xc3\xa4iseen asuunsa. Neuvostoaikana kaupunki teollistui huomattavasti. Vuonna 1991 siit\xc3\xa4 tuli osa itsen\xc3\xa4istynytt\xc3\xa4 Valko-Ven\xc3\xa4j\xc3\xa4\xc3\xa4._NEWLINE_Kaupungissa toimii Baranovit\xc5\xa1in valtiollinen yliopisto.\n_START_SECTION_\nLiikenne\n_START_PARAGRAPH_\nKaupungissa on varsin kattava ja edullinen bussiverkosto._NEWLINE_Baranavit\xc5\xa1y on merkitt\xc3\xa4v\xc3\xa4 rautateiden risteysasema; rautateitse kaupungista p\xc3\xa4\xc3\xa4see kuuteen suuntaan. Kaupungissa on kaksi keskeist\xc3\xa4 rautatieasemaa: Baranavit\xc5\xa1yn keskusasema ja Baranavit\xc5\xa1yn Polesian asema. Rautatielinjoista t\xc3\xa4rkein on Minsk-Baranovit\xc5\xa1y-Brest, jota rataa pitkin kulkee junia Varsovasta ja Brestist\xc3\xa4 Moskovaan. Muita merkitt\xc3\xa4vi\xc3\xa4 rautatieyhteyksi\xc3\xa4 ovat linjat Mahiljou-Asipovit\xc5\xa1y-Slutsk-Baranavit\xc5\xa1y ja etel\xc3\xa4st\xc3\xa4 pohjoiseen viev\xc3\xa4 Luninets-Baranavit\xc5\xa1y-Lida-Vilna._NEWLINE_Tieyhteyksist\xc3\xa4 huomattavin on moottoritie M1 (E30) Minsk-Baranavit\xc5\xa1y-Brest, joka muodostaa samalla nopeimman valtatieyhteyden Minskist\xc3\xa4 ja Moskovasta Varsovaan. _NEWLINE_Kaupungin etel\xc3\xa4osissa on Baranavit\xc5\xa1yn lentotukikohta, jonka kiitotie on 2,9 kilometri\xc3\xa4 pitk\xc3\xa4.'